
FUNDAMENTELE PSIHOLOGIEI 


Aceste neînţelegeri (despre care s-a discutat la sfîrşitul cursului 
anterior) s-au produs în legătură cu două probleme esenţiale de cunoaştere 
psihologică. Prima problemă este aceea a obiectului specific de studiu pe care 
trebuie să-l aibă psihologia, iar a doua problemă este cea a modului de 
desfăşurare a cercetării ştiinţifice şi modul de explicare a organizării şi 
funcţionării interne a psihicului. 

În legătură cu problema obiectului de studiu, divergenţele de păreri s- 
au constituit în trei orientări sau şcoli principale: şcoala introspecţionistă, 
şcoala behavioristă şi şcoala psihanalitică. 


Potrivit şcolii introspecţioniste, obiectul de studiu al psihologiei trebuie 
să-l reprezinte conştiinţa. Psihicul uman era integral redus la sfera conştiinţei: 
psihic=conştiinţă. Conştiinţa era definită ca o sumă de stări şi procese de ordin 
subiectiv date nemijlocit subiectului, fără vreo legătură semnificativă cu 
obiectele şi fenomenele lumii exterioare şi cu manifestările comportamentale 
ale subiectului. Astfel, conştiinţa devenea o lume ermetic închisă în sine, care 
nu se putea proiecta, exterioriza în nici un fel. Ca urmare, cunoaşterea 
psihologică nu putea să se întemeieze decit pe utilizarea unei singure metode, 
care era denumită introspecţie (de la termenii greceşti. intro=interior şi 
spectos=privire). Introspecţia avea sensul de privire de către subiect, cu ochiul 
său interior, pe scena conştiinţei, pentru a constata fenomenele care se 
produc la un anumit moment dat. Informaţia despre cele constatate de subiect 
despre sine trebuiau să fie comunicate cercetătorului. Consemnînd relatările 
subiectului, acesta le supunea apoi unor proceduri de prelucrare, evaluare şi 
cercetare, obţinindu-se în final o anumită teorie sau un set de judecăţi 
teoretice despre natura şi caracteristicile fenomenelor de conştiinţă. 

Metoda introspecţionistă nu satisfăcea însă exigenţele impuse de 
modelul cercetării ştiinţifice autentice, anume cerința obiectivităţii, cerința 
măsurabilităţii, cerința cuantificabilităţii şi cea a matematizării. Psihologia, deşi 
se desprinsese de filosofie, continua să se menţină în planul analizelor şi 
interpretărilor, tot în limitele unor coordonate filosofice de ordin metafizic şi 
speculativ. Nemulţumiţi de această stare de lucruri, diferiţi reprezentanţi ai 
cunoaşterii psihologice au început să ridice obiecţii şi critici faţă de psihologia 
introspecţionistă şi să încerce altă modalitate de circumscriere şi definire a 
obiectului de studiu al psihologiei. 


Unul dintre aceştia a fost psihologul american John Watson, care, în 
1912-1913 a publicat în jurnalul american de psihologie un amplu articol 
programatic în care respingea perspectiva oferită de psihologia 
introspecţionistă şi propunea ca obiect de studiu al psihologiei manifestările 
comportamentale exterioare ale subiecţilor, care, după părerea sa, se produc 
în mod legic şi necesar la acţiunea diferiților stimuli din mediu. Referindu-se la 
conştiinţă aşa cum era ea definită de introspecţionişti, Watson afirma că ea nu 
există, că este o fantezie, o pură ficţiune născocită de filosofi. Ca urmare, ceea 
ce nu există, nu poate constitui obiectul unei cercetări ştiinţifice riguroase. 
Singura realitate psihologică existentă este comportamentul, ca sumă a unor 
reacţii specifice de răspuns ale organismului la stimulii din afara lui. Schema 


după care se derulează reacţiile comportamentale ca răspunsuri la stimulii de 
tip exterior va fi una de tip cauzal univoc, stimulare—răspuns, S—R. 

Potrivit acestei scheme, fiecare reacţie de răspuns particulară este în 
funcţie de un anumit stimul (este provocată de un anumit stimul). Sarcina 
cunoaşterii psihologice va consta astfel în realizarea a două obiective: 1) Fiind 
dat un anumit stimul S, să prevadă reacţia de răspuns R pe care o va produce 
atunci cînd este aplicat organismului; 2) Observind o reacţie de răspuns R, să 
identifice stimulul S care a dus la apariţia ei. Predicţiile capătă în acest caz un 
caracter precis, sigur, întrucît legătura dintre stimul şi reacţie este univoc- 
cauzală. 

Reacţiile comportamentale de răspuns posedă atributul obiectivităţii, 
putind să fie observate în mod nemijlocit, înregistrată şi măsurată. 
Măsurabilitatea reacţiilor de răspuns va fi favorizată de faptul că ele posedă 
proprietăţi sensibile, ca: intensitatea (forţa), amplitudinea, viteza, traiectoria, 
durata. Fiecare din aceste proprietăţi poate să fie exprimată cu ajutorul unor 
unităţi de măsură naturale, fizice sau convenţionale (logică) şi, ca urmare, în 
analiza şi interpretarea rezultatelor cercetării, devine posibilă folosirea 
metodei statistico-matematice. 

Cercetarea psihologică satisface astfel toate cerinţele ştiinţifice, iar 
psihologia devine o disciplină organizată şi obiectivă, la fel ca fizica sau 
biologia. Noua psihologie pe care o proiectează behaviorismul va lua şi 
denumirea de psihologie obiectivă, pentru a sublinia opoziţia ei faţă de 
psihologia introspecţionistă, considerată subiectivă. 

Din păcate, nici modelul oferit de behaviorism nu a dat satisfacţie 
deplină în ceea ce priveşte circumscrierea şi definirea obiectului de studiu al 
psihologiei. Acestui model i s-au reproşat două carenţe fundamentale. Mai 
întîi, reducţionismul simplist care făcea ca legătura dintre stimulii externi şi 
reacţiile de răspuns să fie exclusiv de tip cauzal-univoc, lucru care nu era 
confirmat de întreaga realitate complexă a comportamentelor umane. In acest 
mod, omul era transformat dintr-un subiect activ, înzestrat cu capacitate de 
decizie şi deliberare, într-un simplu mecanism robot care răspunde mecanic la 
influenţele din afară ale stimulilor. 

O a doua obiecţie adusă behaviorismului a fost respingerea 
componentelor vieţii psihice interne, considerarea lor ca inexistente şi 
absolutizarea verigii comportamentale externe. Se dovedea astfel că şi noua 
orientare, behaviorismul, păcătuia din punct de vedere metodologic prin 
aceeaşi meteahnă a ruperii şi izolării celor două planuri ale existenţei umane: 
planul subiectiv interior, reprezentat de ansamblul trăirilor, reprezentărilor, 
ideilor, atitudinilor, trăsăturilor de personalitate, şi planul obiectiv, exterior, 
reprezentat de răspunsurile şi acţiunile comportamentale orientate spre 
situaţiile din afară. Astfel, dacă introspecţionismul absolutiza planul subiectiv, 
intern, behaviorismul îl absolutiza pe cel obiectiv, extern. 


În problema definirii obiectului de studiu al psihologiei, piatra de 
încercare a constituit-o raportul dintre planul obiectiv exterior şi cel subiectiv 
interior. Ambele orientări au acţionat absolutizat, opunînd cele două planuri ca 
entităţi esențialmente diferite. 

Luînd în considerare reproşurile şi criticile aduse, behaviorismul a 
început să fie supus, după 1933, unor operaţii de revizuire şi corecție. 
Principala corecție făcută a constat în reabilitarea şi recunoaşterea stărilor şi 
conţinuturilor interne ale conştiinţei şi admiterea faptului că ele deţin un rol de 
filtru şi modulator în raport cu răspunsurile şi actele comportamentale 


exterioare. Noua orientare va căpăta denumirea de neo-behaviorism. Acesta a 
făcut un pas mare înainte spre găsirea unei soluţii rezonabile şi general 
acceptabile la problema obiectului de studiu al psihologiei. 

Conform  neo-behaviorismului, cercetarea psihologică trebuie să 
stabilească şi să descopere legile existente cu privire la interacţiunile dintre 
trei mulţimi de variabile: 

1) Mulțimea variabilelor independente, care consta în stimulii şi 
situaţiile pe care cercetătorul le alege pentru a provoca subiectul şi a-l 
determina să se manifeste într-un anume fel. 

2) Mulțimea variabilelor intermediare, alcătuită din stările subiective 
interioare, afective şi motivaţionale, şi conținuturile experienţelor dobiîndite în 
cursul proceselor anterioare de învăţare de către subiect. Aceste variabile fac 
ca relaţia dintre stimul şi reacţie să devină dintr-una cauzală, cum era 
considerată iniţial, una de tip probabilist. (Fiind dat un stimul, reacţia nu se 
mai produce în mod necesar, ci numai cu o anumită probabilitate.) 

3) Mulțimea variabilelor dependente, alcătuită din răspunsurile, 
reacţiile subiectului. 

In noua schemă, pentru a explica comportamentul exterior, 
cercetătorul nu trebuie să se limiteze la analiza stimulului, ci trebuie să ia în 
considerare analiza variabilelor imtermediare. De aici derivă deschiderea 
perspectivei de a înlăturare a rupturii şi opoziţiei dintre planul subiectiv şi cel 
obiectiv şi includerea în sfera cercetărilor psihologice, concomitent, a ambelor 
planuri. (Această deschidere va fi perfectată prin intermediul aşa-numitei 
psihologii a conduitei şi activităţii. Psihologia conduitei a fost formulată de 
Pierre Janet, care susţinea că actele comportamentale, bazate şi orientate spre 
scopuri pe care subiectul şi le propune şi spre care se orientează anticipat.) 

Psihologia activităţilor este o formulare mai largă a interacțiunilor 
dintre planul interior şi cel exterior, al comportamentului; a fost fundamentată 
de J. Piaget, Henry Wallon, Leon Vigoţki, A. Leontiev şi s-a impus ca dominantă 
la începutul secolului XX. 

Activitatea este considerată o formă fundamentală de manifestare 
finalistă a omului, care defineşte specificul relaţiei sale cu mediul, de-a lungul 
principalelor etape ale evoluţiei sale ontogenetice. Activitatea este o structură 
funcţională unitară între organizarea psihică internă a individului şi exprimarea 
exterioară prin intermediul diferitelor acţiuni. Ea are caracter finalist sau 
orientat în vederea obţinerii unui anumit rezultat sau produs care să satisfacă 
aşteptările, trebuinţele sau interesele subiectului respectiv. Activitatea nu se 
desfăşoară în mod aleator, ci se desfăşoară sub coordonatele unor obiective. 

Se disting trei forme de activitate: 

1) Activitatea de joc; dominantă pentru vîrsta copilăriei, preşcolară; 

2) Activitatea de învăţare: dominantă pentru perioada şcolarizării 
individului (7-14-16 ani) 

3) Activitatea de muncă; are două componente: munca fizică 
(executivă) şi munca 


ramas 


intelectuală (creativă). 

Cunoaşterea psihologică trebuie să urmărească individul în contextul 
specific al unei activități dominante sau alta. 

Psihologia activității conduce la concluzia că psihologia trebuie să aibă 
ca obiect de studiu unitatea funcțională dialectică, contradictorie dintre 


organizarea psihică internă şi tabloul comportamental exterior în toate 
ipostazele şi modalităţile lor de manifestare: la nivel animal şi la nivel uman, în 
normal şi în patologic, la copil, adolescent, tînăr, matur, vîrstnic. 

S-a continuat să se meargă pe linia comportamentului uman prin 
raportarea la conştiinţă; în al doilea deceniu al secolului se produce în această 
optică o modificare importantă, căreia se datorează psihanaliza. 

Fondatorul psihanalizei, Sigmund Freud, este primul care, în istoria 
psihologiei, intercorelează şi adună toate referirile şi datele concrete care 
vorbeau despre existenţa şi a unei alte componente a psihicului în afară de 
conştiinţă componentă care, prin manifestările sale interne, se deosebeşte de 
conştiinţă şi i se opune acesteia; ea a fost denumită inconştient. 

Introducerea inconştientului va determina modificarea sferei iniţiale a 
noţiunii de psihic: psihic = conştiinţă (conştient) + inconştient. Şi cum între 
aceste componente, trecerea nu se face direct, Freud a introdus noţiunea de 
subconştient. Freud nu se opreşte la solicitarea ca inconştientul să fie introdus 
în componenţa obiectului de studiu al psihologiei; el spune că acesta trebuie 
să devină obiectul central al cunoaşterii psihologice, provocînd astfel o 
adevărată răsturnare de planuri. 

Inconştientul este declarat factor determinant al întregii dinamici 
psihologice a individului, cauzalitate a manifestărilor sale psihice: "Orice act 
comportamental îşi are rădăcina în inconştient.) Astfel se naşte psihanaliza 
(sau psihologia abisală). 

Prin psihologia abisală se subliniază faptul că obiectul central al 
psihologiei este inconştientul. Dacă opoziţia dintre inconştient şi conştient a 
fost foarte puternică pînă la sfîrşitul primei jumătăţi a secolului nostru, 
inconştientul fiind repudiat din sfera corpului psihologiei, în schimb în a doua 
jumătate opoziţiile s-au redus şi s-a văzut că sfera psihologiei este mai largă 
decit sfera conştiinţei. Astfel, a ajuns să se considere că obiectul de studiu al 
psihologiei îl constituie studiul relaţiilor şi interacțiunilor dintre cele trei 
instanţe funcţionale principale: blocul conştiinţei, blocul subconştientului şi 
blocul inconştientului. 


Definiţie: 

Psihologia este ştiinţa care se ocupă cu descoperirea şi formularea 
legilor şi mecanismelor organizării psihice interioare în raporturile dialectice 
dintre conştiinţă, subconştient şi inconştient şi interacţiunile acestora cu 
manifestările lor exterioare în comportament. 


Relativ la aspectele individuale, particulare şi generale, în cunoaşterea 
psihologică se manifestă o serie de divergențe şi dispute care au dus la 
constituirea unor orientări opuse: orientarea nomotetică (de la nomos=lege) şi 
orientarea idiografică (/dio=propriu, specific). 

Orientarea nomotetică susţine că psihologia trebuie să se ocupe şi să 
se rezume la studiul generalului, la dezvăluirea şi formularea legilor cu 
caracter general, aplicabile tuturor indivizilor şi în orice situaţie. Se constituie 
noţiunea de "om" în general, care se caracterizează prin acele atribute care se 
regăsesc în anumite legi universale. 

Orientarea idiografică oferă o perspectivă opusă, susţinind necesitatea 
ca psihologia să se ocupe cu studiul individualului, a specificului şi să studieze 
indivizii concreţi, aşa cum există ei în realitate, şi nu indivizi presupuşi, indivizi 
în general. Astfel, psihologia iese din sfera ştiinţelor şi intră în sfera 


disciplinelor istorice, antropologice în care se foloseşte metoda ordinii 
calitative, ce permite evidenţierea diferenţelor şi a identităţii specifice şi 
ireductibile. 

Apare şi aici o dificultate de explicaţie: cum se poate înţelege şi explica 
individul luat în sine şi neraportat la ceva? Dacă se procedează astfel, individul 
luat în sine riscă să devină neinteligibil; el trebuie să fie raportat la un cadru 
general (Henri Pieron). 

Soluţia acestei dileme dintre nomotetic şi idiografic se dă pe baza 
principiului relativ, (şi-şi), nu pe baza celui sau-sau: cunoaşterea idiotetică a 
individului acţionează în virtutea unui general, iar cunoaşterea generală există 
în baza unei cunoaşteri individuale. 


